text: Leif Maibom modtager fin pris 
  12 august 2018 kl. 17.06
  Kolleger kårer revymanden fra Sønderborg som årets æreskunstner. 
  
  Revymanden Leif Maibom fra Sønderborg er kåret som årets æreskunstner. Han modtog prisen søndag aften ved Revyernes Revy i Cirkusrevyens telt i København.
  Dermed er manden, der på fyrre år forvandlede den lokale revy i Sønderborg fra en amatørforestilling til et topprofessionelt show i den danske revytradition, kommet i fint selskab med så store navne som Ove Sprogøe, Lisbet Dahl, Tommy Kenter, Bodil Udsen, Ulf Pilgaard med flere.    
  Revyernes Revy har uddelt prisen årets æreskunstner siden 1986.  
  I år var første gang, at Leif Maibom ikke var på scenen i årets Sønderborg Revy. Han fungerer nu som forfatter og direktør for revyen.
  